laion/Wikipedia-Exotic huggingface dataset:
קייזו אובוצ'י

קייזו אובוצ'י (ביפנית: 小渕 恵三 ;‏ 25 ביוני 1937 – 14 במאי 2000) היה פוליטיקאי יפני וראש ממשלת יפן ה-84. אובוצ'י נולד בעיירה נקאנוג'ו שבמחוז גונמה, ובגיל 13 עבר להתגורר בטוקיו. הוא החל ללמוד אנגלית באוניברסיטת ואסדה ב-1958, אך לאחר פטירתו של אביו באותה שנה החליט ללמוד מדע המדינה, וסיים את לימודיו ב-1962. אובוצ'י קיבל מושב בבית הנבחרים של יפן ב-1963 בתור נציג מחוז גונמה, ובגיל 26 היה נבחר הציבור הצעיר ביותר בהיסטוריה הפוליטית של יפן. ב-1979 התמנה אובוצ'י למנהל לשכת ראש ממשלת יפן ולמנהל הסוכנות לפיתוח אוקינאווה. הוא מילא תפקידים אלה במשך שמונה שנים, עד שהתמנה למזכיר הכללי של הממשלה ב-1987. הוא התפרסם בזכות היותו האדם שהכריז באופן רשמי על פטירתו של הקיסר הירוהיטו, ועל פתיחתה של תקופת הייסי, על שמו של הקיסר אקיהיטו. אובוצ'י התמנה לתפקיד המזכיר הכללי של המפלגה הליברלית-דמוקרטית ב-1991, וב-1994 הפך לסגן נשיא המפלגה. לאחר מכן התמנה לתפקיד שר החוץ בממשלתו של ריוטרו האשימוטו, תפקיד בו זכה לפרסום בזכות המשא ומתן שלו עם רוסיה בנוגע לאיים הקוריליים, ובשל מאמציו לאיחוד קוריאה. לאחר אובדן הרוב בבית היועצים של יפן בבחירות ב-1998, התפטר ראש הממשלה האשימוטו, ואובוצ'י התמנה תחתיו לראש הממשלה. במהלך כהונתו התמקד אובוצ'י בשני נושאים עיקריים: חתימה על הסכם שלום עם רוסיה, ושיקום כלכלת יפן. תוכניתו בנוגע לנושא האחרון הייתה עידוד הגברת הצריכה והורדת מס הכנסה, מהלך שהאט תחילה את המיתון, אך בסופו של דבר לא הצליח למנוע אותו. אך מפעולותיו בנושא הייתה חלוקת קופונים ל-35 מיליון אזרחים על מנת לעודד צריכה בקרב הציבור. גם בנושא השלום עם רוסיה לא הצליח להגיע אובוצ'י להתקדמות ממשית. אובוצ'י לקה בשבץ מוחי ב-1 באפריל 2000, ושקע בתרדמת. יושירו מורי החליפו בתפקיד ב-5 באפריל, ואובוצ'י נפטר ב-14 במאי, בגיל 62. ב-8 ביוני נערכה לו הלוויה ממלכתית בנוכחות נציגים רבים ממדינות אחרות. אובוצ'י נישא לצ'יזוקו אונו, פעילה סביבתית, ב-1967, ולזוג נולדו בן אחד ושתי בנות. בתם הצעירה, יוקו אובוצ'י, התמודדה בבחירות וזכתה במושב של אביה בבית הנבחרים ב-2000. מדיה וקבצים בנושא קייזו אובוצ'י בוויקישיתוף קייזו אובוצ'י, באתר אנציקלופדיה בריטניקה (באנגלית) קייזו אובוצ'י, באתר "Find a Grave" (באנגלית)
פרס לעובדים בתחום החינוך העברי

פרס לעובדים בתחום החינוך העברי הוא פרס שהוענק על ידי עיריית תל אביב-יפו מדי שנתיים בין השנים 1963–1995, ולאחר מכן ניתן מספר פעמים בודדות, לאנשי חינוך במטרה ”לעודד ולהמריץ את החוקרים להמשך העשייה ולמען שיפור רמת החינוך בארץ”. פרס החינוך(הקישור אינו פעיל), באתר עיריית תל אביב רשימת זוכי הפרס נכון לשנת 2012
אחותי רוחמה

"אחותי רוחמה" הוא שיר שכתבה והלחינה נעמי שמר והתפרסם בביצועה של שלישיית הגשש החיוור. הביטוי "אחותי רוחמה" לקוח מספר הושע. "אִמְרוּ לַאֲחֵיכֶם, עַמִּי; וְלַאֲחוֹתֵיכֶם, רֻחָמָה" בספר הושע הפסוק אינו מתייחס לאשה בשם רוחמה; ייתכן שהוא מתייחס לבתו של הושע, ששמה "לא רחמה" כפי שמופיע בהושע פרק א פסוק ו. משמעות הפסוק היא שעוד יבואו רחמים מעם ה'. השיר המחורז הוא שיר אהבה אשר מכיל ביטויים מתארים של האהובה כגון "קומתך תמר" ו"יפה את כמו פרדס", הלקוחים מספר שיר השירים אשר נכתב, על פי המסורת, על ידי שלמה המלך. יתר על כן, בראש השיר נאמר: כבר מזמן רציתי, אחותי רוחמה לומר לך מילים חמות לא היה לי כח רוח בי לא קמה לשיר לך כמו שלמה מילים שנכתבו בהשפעת המילים והסגנון של שיר השירים. בשיר קיים הביטוי "קומתך תמר אחז בסנסיניך", אשר משוחח עם הפסוק "זאת קומתך דמתה לתמר...אעלה בתמר אוחזה בסנסיניו" בשיר השירים. כמו בספר שיר השירים נקראת האהובה ובת הזוג "אחותי": "גַּן נָעוּל, אֲחֹתִי כַלָּה; גַּל נָעוּל, מַעְיָן חָתוּם בְּאֵר מַיִם חַיִּים". פסוק זה שובץ בשיר גם במילים: "מעיין גנים באר אשר נחתמה". הפסוק בשיר השירים: "נֵרְדְּ וְכַרְכֹּם, קָנֶה וְקִנָּמוֹן, עִם, כָּל-עֲצֵי לְבוֹנָה; מֹר, וַאֲהָלוֹת, עִם, כָּל-רָאשֵׁי בְשָׂמִים". ודברי חז"ל: "אוי לי מיצרי ואוי לי מיוצרי", שובצו בפזמון השיר: מור וקינמון כל מיני בשמים אוי לי בלילות ואבוי לי בימים שלישיית הגשש החיוור הקליטה את השיר בשנת 1977. השיר הפך בגרסתם ללהיט, ודורג בצמרת מצעד הפזמונים העברי השנתי של רשת ג' לשנת תשל"ז. השיר נכלל מאוחר יותר באלבומה של השלישייה "בשירי נעמי שמר", שיצא בשנת 1979 והורכב כולו משיריה של שמר. מאוחר יותר הקליטה את השיר גם אורה זיטנר, וכן מקהלות רבות. "אחותי רוחמה" באתר בית לזמר העברי מילות השיר "אחותי רוחמה" באתר שירונט ואני והוא ואחותי רוחמה באתר של עופר גביש ספר הושע, פרק ב', פסוק ג'. מגילת שיר השירים, פרק ז', פסוקים ח'–ט'. מגילת שיר השירים, פרק ד', פסוק י"ב. מגילת שיר השירים, פרק ד', פסוק י"ד.
התאחדות ההתעמלות הבין-לאומית

התאחדות ההתעמלות הבין־לאומית (באנגלית: International Federation of Gymnastics; בצרפתית: Fédération Internationale de Gymnastique; בראשי תיבות: FIG) היא הפדרציה הבין־לאומית של ענף ההתעמלות התחרותית הבין־לאומית. מטה ההתאחדות נמצא בלוזאן, שווייץ. ההתאחדות נוסדה ב-23 ביולי 1881 בליאז', בלגיה מה שהופך אותה לארגון הספורט הבין־לאומי הוותיק ביותר. במקור היא נקראה "הפדרציה האירופית להתעמלות" ועד לשנת 1921 היו בה שלוש חברות - בלגיה, צרפת והולנד, אולם כאשר קבוצות לא אירופאיות הצטרפו אליה, שונה שמה לזה הנוכחי, וכיום מסונפות תחתיה 128 פדרציות וארבעה איגודים יבשתיים. ההתאחדות או הפדרציה כותבת את הכללים הקובעים את ניקוד הביצוע של המתעמלים בשבעה תחומים: התעמלות אמנותית, התעמלות מכשירים, טרמפולינה, התעמלות אירובית, התעמלות אקרובטית, פס אקרובטיקה, ופארקור. בנוסף, הפדרציה היא הרשות האחראית לקבוע אם מתעמלים מבוגרים מספיק כדי להשתתף באולימפיאדה, זאת במטרה להגן על מתעמלים צעירים. המוסדות המרכזיים של הפדרציה הם הנשיא וסגן הנשיא, הקונגרס, שנערך כל שנתיים, הוועד הפועל, המועצה ושבע ועדות טכניות - עבור כל אחד מהדיסציפלינות. הסמליל של הפדרציה עוצב בשלושה צבעים - לבן, כחול וכתום - בצורת עיגול, במטרה לסמל את אחדות בעולם תוך ייצוג אחדות הזמן והמקום, כל אלה מצביעים על אופיו האוניברסלי של הספורט וההתאחדות. מדיה וקבצים בנושא התאחדות ההתעמלות הבין-לאומית בוויקישיתוף אתר האינטרנט הרשמי של התאחדות ההתעמלות הבין-לאומית (באנגלית) התאחדות ההתעמלות הבין-לאומית, ברשת החברתית פייסבוק התאחדות ההתעמלות הבין-לאומית, ברשת החברתית אקס (טוויטר) התאחדות ההתעמלות הבין-לאומית, ברשת החברתית אינסטגרם התאחדות ההתעמלות הבין-לאומית, ברשת החברתית LinkedIn התאחדות ההתעמלות הבין-לאומית, סרטונים בערוץ היוטיוב תקנות ההתאחדות ההתעמלות הבין־לאומית ציוני דרך בהיסטוריה, באתר About (באנגלית)
Dear Heather

Dear Heather (בעברית: "הת'ר היקרה") הוא אלבום האולפן האחד עשר של הזמר והמשורר הקנדי לאונרד כהן, שיצא בשנת 2004. אלבום זה מפגין התרחקות נוספת מ-Ten New Songs, המתבטאת במקום מרכזי יותר של זמרות הליווי ובדקלום שירה על פני זימרה. שניים מן השירים המדוקלמים נכתבו על ידי משוררים אחרים. האלבום תוכנן לצאת תחת השם Old Ideas, אך כהן שינה את שמו משום שחשש כי השם עלול להטעות את המאזינים לחשוב שמדובר באלבום לקט ולא בשירים חדשים. השם שנגנז, הפך להיות שמו של אלבום האולפן השנים עשר שיצא בשנת 2012. גם הפעם, כהן ביצע את ההקלטה הדיגיטלית באולפנים הביתיים שלו ושל שרון רובינסון בלוס אנג'לס, כפי שעשה עם אלבום האולפן הקודם Ten New Songs.[דרוש מקור] האלבום הגיע למקום ה-131 במצעד ה-בילבורד 200 ולמקום החמישי במצעד האלבומים הקנדי. כמו כן, זהו האלבום שהתברג למקום הגבוה ביותר במצעד האמריקאי מאז Songs from a Room שיצא בשנת 1969. המקום הגבוה ביותר אליו הגיע האלבום הוא במצעד התקליטים בפולין, שם הגיע למקום הראשון. כל השירים נכתבו והולחנו על ידי לאונרד כהן, מלבד היכן שמצוין אחרת.  שירים מספר 1,3 ו-8 הופקו על ידי שרון רובינסון. שירים 2, 4-5, 7, 9 ו-11 הופקו על ידי ליאן אונגר. השיר השישי הופק על ידי אנג'אני תומאס. השיר העשירי הופק על ידי תומאס ואד סאנדרס. השיר ה-12 הופק על ידי ליאן אונגר והנרי לואי. השיר ה-13 הופק על ידי לאונרד כהן בשנת 1985. "On That Day" הוא שיר שנכתב בעקבות מתקפת הטרור על העיר ניו-יורק ב-11 בספטמבר "Villanelle for Our Time" הוקלט ב-6 במאי 1999, זמן קצר לאחר שובו של כהן ממנזר הזן Mount Baldy. זהו אלתור ג'אז לשירו של F.R. Scott "To a Teacher" הוא דקלום המבוסס על שירו של כהן מ-1961 המופיע בספר The Spice Box of Earth ומוקדש למשורר הקנדי A.M. Klein "The Faith" הוא שיר שלא נכלל באלבום Recent Songs, עם מילים חדשות לגמרי ותוספות קול חדשות. לכן אוזכר שמו של הנרי לואי, המפיק של Recent Songs השיר האחרון הוא ביצוע בהופעה חיה של "Tennessee Waltz", שהוקלט ב-9 ביולי 1985 בפסטיבל הג'אז במונטרו (Montreux). השיר נלקח מהקלטת הרדיו ועובד דיגיטלית. השיר "Nightingale" מוקדש לזמר ה-R&B המנוח קארל אנדרסן מידע על האלבום Dear Heather באתר MusicBrainz מידע על האלבום Dear Heather באתר AllMusic האלבום Dear Heather באתר Discogs האלבום Dear Heather באתר ספוטיפיי האלבום Dear Heather באתר דיזר האלבום Dear Heather באתר אפל מיוזיק האלבום Dear Heather באתר טיידל Oficjalna lista sprzedaży :: OLIS - Official Retail Sales Chart - 8 November 2004 (sales for the period 25.10.2004 - 01.11.2004 ערך זה הוא קצרמר בנושא אלבומים. אתם מוזמנים לתרום לוויקיפדיה ולהרחיב אותו.
VRML

VRML (ראשי תיבות של Virtual Reality Modeling Language ועד שנת 1995 כראשי התיבות של Virtual Reality Markup Language) הוא תקן פורמט לקבצים לייצוג גרפיקה וקטורית אינטראקטיבית תלת־ממדית שתוכננה במיוחד כדי שתתאים לרשת WWW. פורמט זה הוחלף על ידי X3D (אנ'). VRML הוא קובץ טקסט בפורמט שבו, למשל, קודקודים וקשתות עבור מצולע תלת־ממדי ניתנים לציון יחד עם צבע פני המשטח, מפוי ה-UV של המרקם, הבוהק, השקיפות וכו'. כתובות URL ניתן לשייך לרכיבים גרפיים כך שדפדפן האינטרנט יוכל להביא דף אינטרנט או קובץ VRML חדש מהרשת בזמן שהמשתמש מקיש על רכיב גרפי מסוים. אנימציות, קולות, תאורה והיבטים אחרים של העולם הווירטואלי יכולים לקיים אינטראקציה עם המשתמש או יכולים להיות מופעלים על ידי אירועים חיצוניים כמו למשל מוני זמן. צומת תסריט מיוחד (script file) מאפשר תוספת של קוד (למשל ב-Java או JavaScript) לקובץ VRML. קובצי VRML נקראים בדרך כלל "עולמות" ויש להם סיומת *.wrl. קובצי VRML נכתבים כטקסט רגיל ובדרך כלל נדחסים היטב באמצעות gzip מה שמאפשר העברה יעילה ומהירה של הקבצים (כמה קובצי gzip משתמשים בסיומת wrz.* ). תוכנות מידול תלת־ממדיות רבות יכולות לשמור עצמים או סצנות בפורמט VRML. קונסורציום Web3D נוצר כדי לקדם את הפיתוח המשותף של הפורמט. VRML וממשיכו X3D התקבלו כתקנים בינלאומיים על ידי ארגון התקינה הבינלאומי (ISO). הגרסה הראשונה של VRML נכתבה בנובמבר 1994. גרסה זו נבעה והייתה קרובה מאוד לתוכנת ה-Open Inventor שפותחה במקור על ידי SGI . הגרסה הנוכחית היא ( VRML97(ISO/IEC 14771-1:1997 . שפת VRML הוחלפה כעת על ידי X3D . המונח VRML הוטבע על ידי דייב ראגט במאמר שנקרא "הרחבת WWW לתמיכה במציאות מדומה בלתי תלוית פלטפורמה" שהוגש לוועידת האינטרנט הראשונה בשנת 1994. בשנת 1997 יצאה גרסה חדשה של הפורמט - VRML97 (הידוע גם בשם VRML2 או VRML 2.0) והפך לסטנדרט. VRML עורר עניין רב, אך מעולם לא זכה לשימוש נרחב. אחת הסיבות לכך עשויה להיות מחוסר ברוחב פס המתאים ליישומים גרפיים באותה תקופה. VRML היה בשימוש בעיקר במוסדות חינוך ומחקר אשר בהם מפרט פתוח מוערך ביותר. VRML הונדס מחדש כ- X3D רשק ברובו בעל תאימות לאחור עם VRML. VRML נמצא בשימוש רחב כפורמט לחילופי מודלים תלת־ממדים, בעיקר עבור מערכות CAD. יישום חינם פתוח של VRML ניתן למצוא ב- OpenVRML אשר הספריות שלו יכולות לשמש כדי להוסיף תמיכת VRML ו- X3D ליישומים שונים. תוסף + GTK זמין כדי ליצור עולמות VRML/X3D על דפדפני רשת. מדיה וקבצים בנושא VRML בוויקישיתוף דוגמאות לקוד VRML VRML examples from the VRML Sourcebook (to get the example VRML code, click on a chapter, then on a figure) comp.lang.vrml newsgroup VRML(הקישור אינו פעיל) at the Open Directory Project VRML Archives VRML Annotated Reference VRML ISO/IEC 14772 standard document VRML and X3D description Extensible 3D: XML Meets VRML Web3D Consortium H-Anim working group Articles by Sandy Ressler formerly on About.com
סאמרסלאם

"סאמרסלאם" (באנגלית: SummerSlam) הוא אחד מאירועי השלם וצפה של ארגון ההיאבקות, ה-WWE, ומשודר אחת לשנה בחודש אוגוסט. הסאמרסלאם נערך לראשונה ב-29 באוגוסט 1988 באולם המדיסון סקוור גארדן. הסלוגן של האירוע הוא "האירוע הגדול של הקיץ". סאמרסלאם נמצא במקום השני באירועי השלם וצפה המרכזיים של ה-WWE, אחרי רסלמניה. ה-WWE שחררו ב-5 באוגוסט 2008, DVD על סאמרסלאם שנקרא "סאמרסלאם - האנתולוגיה השלמה", שבו מסופר על כל האירועים של סאמרסלאם מ-1988 עד 2007 והוא מכיל קרבות מרכזיים מכל השנים. מדיה וקבצים בנושא סאמרסלאם בוויקישיתוף אתר האינטרנט הרשמי של סאמרסלאם (באנגלית)
עץ B

במדעי המחשב, עץ B (באנגלית: B-tree) הוא מבנה נתונים בצורת עץ, הכללה של עץ חיפוש בינארי, בכך שלכל צומת יכולים להיות יותר מ-2 בנים. עץ B שומר מידע ממוין (לפי מפתח) ומאפשר חיפוש, גישה סדרתית, הוספת איברים ומחיקתם בסיבוכיות לוגרתמית. עץ B מסדר m מקיים את התכונות הבאות: לכל צומת יש לכל היותר m ילדים. לכל צומת שאינו עלה ואינו השורש, יש לפחות ⌈m/2⌉ ילדים. אם השורש אינו עלה, יש לו לפחות 2 ילדים. צומת פנימי עם k ילדים מכיל בדיוק k-1 מפתחות. כל העלים בעומק זהה. להבדיל מעצי חיפוש מאוזנים, עץ B מיועד לעבודה יעילה במערכות שקוראות וכותבות בלוקים גדולים של מידע. השימוש בו שכיח במסדי נתונים ובמערכות קבצים. עץ +B הוא וריאנט של עץ B. ההבדל בין עץ B לבין עץ +B הוא בכך שבעץ +B המפתחות בצמתים הם העתק של המפתחות בעלים, ואילו בעץ B כל איבר נמצא בצומת פנימי או בעלה. בנוסף לכך בעץ +B יש בדרך כלל רשימה המקשרת בין העלים לאפשר מעבר סדרתי מהיר. עצי +B מדיה וקבצים בנושא עץ B בוויקישיתוף עץ B, באתר MathWorld (באנגלית) ערך זה הוא קצרמר בנושא מדעי המחשב. אתם מוזמנים לתרום לוויקיפדיה ולהרחיב אותו.
דוד שירזי

דוד שירזי (11 בינואר 1947 – 9 ביוני 1967) היה חייל צה"ל שהוענק לו צל"ש הרמטכ"ל, שהוסב בהמשך לעיטור הגבורה, הגבוה בעיטורי צה"ל, על תפקידו בקרב תל פאחר, בו נהרג מאש הצבא הסורי. שירזי נולד בשנת 1947 לשמחה ונעים בתל אביב. למד בבית הספר היסודי 'קדמה'. בנערותו הצטיין בספורט, בעיקר בשחייה וכדורגל. ערך מורחב – קרב תל פאחר בפברואר 1965 התגייס לחטיבת גולני ושירת כרובאי בגדוד 12. במהלך שירותו הצבאי פרצה מלחמת ששת הימים והוא לחם עם גדודו ברמת הגולן. שירזי השתתף בניסיון הפריצה למוצב תל פאחר כשעל גבו פגזי מרגמה במשקל של 12 ק"ג. במהלך הפריצה כשל ניסיון פיצוץ גדר המוצב באמצעות בונגלור טורפדו ושירזי (על ציודו) זינק על הגדר ונשכב ארצה. אחריו זינק גם טוראי יעקב חודרה ונשכב על גדרות התיל. שירזי וחודרה איפשרו לחבריהם לעבור את הגדר תוך שהם דורכים עליהם. לאחר מכן קם שירזי, והדביק את הפער למפקד הפלוגה שלו. שירזי המשיך בלחימה כשהוא לחלופין מסתער ומספק פגזים לרגם הפלוגתי. כשתמו הפגזים יצא שירזי יחד עם מפקד פלוגתו ועם מקלען להסתערות לעבר מרכז המוצב. כשהגיעו למרכז המוצב החלו לחפות באש על חוליות אחרות שהסתערו. במהלך החיפוי נפצע המקלען ושירזי נטל את המקלע והמשיך בחיפוי כשהוא משתק כמה מעמדות הצבא הסורי. במהלך החיפוי נורה בראשו בידי צלף ומת. על פועלו בקרב הוענק לו לאחר מותו צל"ש הרמטכ"ל שהומר ב-1973 בעיטור הגבורה, העיטור הגבוה ביותר בצה"ל. תיאור המעשה: ביום ה-9 ביוני 1967, בקרב על תל-פחר, הגיעה יחידתו של טור' דוד שירזי ז"ל, תוך לחימה עיקשת, עד גדרות המוצב. מטען-צינור שהוחדר לגדר לא פעל ואז קפץ טור' דוד שירזי ז"ל על הגדר וחבריו עברו על גופו ונכנסו ליעד. אחר זאת, לקח מקלע של אחד הפצועים והמשיך בלחימה. טור דוד שירזי ז"ל נהרג בשעת לחימה ביעד. על מעשה זה הוענק לו: עיטור הגבורה ניסן תשל"ג אפריל 1973, משה דיין, שר הבטחון — עיטור הגבורה לדוד שירזי שירזי הובא לקבורה בבית-העלמין הצבאי בעפולה ולאחר זמן הועבר לבית העלמין הצבאי בהר הרצל בירושלים, לפי בקשתו של סבו שנכדו ייקבר בעיר הקודש. אחיו של דוד שירזי, אריה שירזי, חיבר שיר להנצחתו. אחיינו של שירזי, בן אחיו משה, נקרא דוד על שמו. בשנת 2010 ערך ארגון יד לבנים כנס הוקרה לשירזי. הביטוי לשכב על הגדר הפך נפוץ בעקבות מורשת הקרב שהותיר אחריו שירזי, בתחילה בצה"ל ולאחר מכן בכלל העברית החדשה. שירזי מונצח בגן הבנים בתל אביב-יפו, באנדרטה לבני העיר שנפלו במערכות ישראל בבת ים, במצפה גולני בתל פאחר ובבית יד לבנים בתל אביב-יפו. קרב תל פאחר קורות החיים של דוד שירזי, באתר "יזכור" של משרד הביטחון דוד שירזי, באתר הגבורה חן קוטס­בר, נשכב על הגדר והחברים עברו / טוראי דוד שירזי ז"ל, באתר nrg‏, 24 באפריל 2001 שלמה מן, הלוחמים עשו השלמת תחקיר בעצמם, באתר "נעמוש", ‏3 בנובמבר 2016 שלמה מן, לשכב על הגדר, באתר "נעמוש", ‏3 בנובמבר 2016 דוד שירזי, באתר "עכבר העיר". דוד שירזי, באתר "יו-טיוב". דוד שירזי, באתר "גולני". מתוך קטע שהקריא דוד שירזי (אחיינו של מושא הערך) ביום הזיכרון. ‏כתבה באתר עכבר העיר‏ בשנת 1970 נחקק חוק העיטורים בצבא הגנה לישראל, בו נקבעו עיטור הגבורה ועיטורים נוספים. בעקבות החוק נבחנו מחדש המקרים של מי שקיבלו את צל"ש הרמטכ"ל על ידי ועדה וחלק מהצל"שים הומרו בעיטורים. במקרה זה הומר הצל"ש בעיטור הגבורה ‏באתר של חטיבת גולני‏ ‏טוראי דוד שירזי, באתר הגבורה‏
1880 במדע

ערך מורחב – 1880 3 ביולי – תחילת ההוצאה לאור של כתב העת Science פלינדרס פיטרי החל בחקר הפירמידה הגדולה של גיזה גילוי Gokstad ship - ספינת ויקינגים עתיקה. גילוי מספר פרמה 65537 - המספר הגדול ביותר עד היום. המצאת דיאגרמת ון על ידי ג'ון ון. גילוי פליטה תרמיונית על ידי תומאס אלווה אדיסון. מוריץ קפושי פרסם את ספרו Pathologie und Therapie der Hautkrankheiten in Vorlesungen für praktische Ärzte und Studierende, ספר חשוב לפיתוח דרמטולוגיה. 18 בינואר – פאול ארנפסט, פיזיקאי אוסטרי (נפטר ב-1933) 24 ביוני – אוסבלד ובלן, מתמטיקאי אמריקאי (נפטר ב-1960) 6 במאי – פרידריך באייר, ממציא גרמני (נולד ב-1825) 9 ביולי – פול ברוקה, אנתרופולוג צרפתי (נולד ב-1824) 18 בדצמבר – מישל שאל, מתמטיקאי צרפתי (נולד ב-1793) מדיה וקבצים בנושא 1880 במדע בוויקישיתוף ערך זה הוא קצרמר בנושא מדעים. אתם מוזמנים לתרום לוויקיפדיה ולהרחיב אותו.
1881 במדע

ערך מורחב – 1881 תחילת חפירות בתימגאד, אלג'יריה. חקר סוס פרז'וואלסקי 16 במאי – הפעלת חשמלית ראשונה בברלין. המערכת נבנתה על ידי חברת סימנס. 26 בספטמבר – Godalming שבאנגליה היא העיר ראשונה בעולם עם תאורה חשמלית ברחובות. 10 באוקטובר – תיאטרון סבוי הוא הבניין הראשון בעולם עם תאורה חשמלית. הוצאה לאור של המהדורה הראשונה של Handbuch der organischen Chemie. גילוי חוק בנפורד 25 בספטמבר – ביצוע ראשון של ניתוח קיסרי בשיטה מודרנית גילוי חיסון נגד גחלת על ידי לואי פסטר תיאור ראשון של טאי זקס. המצאת מד לחץ דם 31 בינואר – אירווינג לאנגמיור, כימאי אמריקאי (נפטר ב-1957) 1 במאי – פייר טייאר דה שארדן, אנתרופולוג צרפתי (נפטר ב-1955) 6 באוגוסט – אלכסנדר פלמינג, בקטריולוג סקוטי (נפטר ב-1955) 3 בפברואר – ג'ון גולד, אורניתולוג אנגלי (נולד ב-1804) 23 ביוני – מתיאס שליידן, בוטנאי גרמני (נולד ב-1804) 27 ביולי – יואט ווטסון, ביולוג אנגלי (נולד ב-1804) 31 באוקטובר – ג'ורג' דהלונג, חוקר ארצות אמריקאי (נולד ב-1844) מדיה וקבצים בנושא 1881 במדע בוויקישיתוף ערך זה הוא קצרמר בנושא מדעים. אתם מוזמנים לתרום לוויקיפדיה ולהרחיב אותו.
פו הדב (דמות)

פו הדב (באנגלית: Winnie-the-Pooh; ויני הפו) הוא הדמות הראשית בסדרת ספרי "פו הדב" של א.א. מילן, ובסדרת סרטי האנימציה של וולט דיסני המבוססת עליהם. בגרסה של וולט דיסני, לפו פרווה זהובה וחולצה אדומה. פו הוא דובון טוב לב, המתגורר ביער ת"ק פרסאות יחד עם חברים כמו טיגר, חזרזיר, איה, ארנב, ינשוף, רו הקנגורו, אמו קנגה, וחברו הטוב כריסטופר רובין שגידל אותו. פו הוא נאיבי ואיטי, אך הוא גם ידידותי ומתחשב. על אף שהוא וחבריו מגדירים אותו לא אחת כ"דוב בעל מוח קטן מאוד", ומודים לו מדי פעם כאשר יש לו רעיון חכם, המונע בדרך כלל על ידי השכל הישר. פו הוא משורר מוכשר, והספרים משובצים לעיתים קרובות ביצירותיו. פו אוהב מאוד אוכל, בעיקר דבש, אך גם חלב מרוכז ומאכלים אחרים. לעיתים קרובות הוא מתקשה להימנע מלאכול כאשר מונח מאכל לפניו. לדוגמה, אף על פי שכוונתו הייתה לתת לאיה צנצנת דבש ליום הולדתו, פו לא יכול היה להתאפק מלאכול את הדבש, בדרכו למסור את המתנה ולכן הוא נותן לאיה את הצנצנת הריקה בתור "צנצנת שימושית להכנסת דברים". פו הוא מאוד חברתי. אחרי כריסטופר רובין, חברו הקרוב ביותר הוא חזרזיר, והוא לרוב בוחר לבלות את זמנו עם אחד מהם או שניהם. עם זאת, הוא גם מבקר את שאר חבריו בעלי החיים האחרים, לעיתים קרובות מחפש חטיף או קהל לשירתו, אך גם את חברותם. טוב ליבו מגיע עד כדי שהוא יוצא מגדרו להיות ידידותי לאיה, נותן לו מתנות יום הולדת ובונה לו בית, למרות שלרוב קיבל בעיקר זלזול מאיה בתמורה. "פעוטים היינו" (1924) "פו הדב" (1926) "אנחנו שנינו" (1927) "הבית בקרן פו" (1928) "בחזרה ליער מאה העצים" (2009) "פו הדב ועץ הדבש" (1966) "פו הדב והיום הסוער" (1968) פו הדוב (סרט רוסי) (1969) פו הדוב בבית של שפן (סרט רוסי) (1970) פו הדוב וחגיגת יום ההולדת של איה (סרט רוסי) (1972) פו הדוב מלא בדבש (סרט רוסי) (1973) "פו הדב וטיגר גם" (1974) "הרפתקאותיו הרבות של פו הדב" (1977) "פו הדב ויום ההולדת של איה" (1983) "פו הדב וחברים" (1985) "הרפתקאות פו הדב" (1988) "פו הדב: ההרפתקה הגדולה ביותר" (1997) "טיגר" (2000) "הסרט הגדול של חזרזיר" (2003) "פו הדב: האביב של רו" (2004) "פו הדב: סיפורו של פיל נפיל" (2005) "חבריי טיגר ופו" (2007) "פו הדב: הזנב של איור" (2011) "כריסטופר רובין (סרט)" (2018) "פו הדב: דם ודבש" (2023) "לומדים ומשחקים עם פו הדב" (2023) "אני ופו הדב" (2023) סטרלינג הולוויי (1966-1977) האל סמית (1983–1986) ג'ים קאמינגס (1988-עד היום) בגרסה העברית, דובב פו הדב על ידי יובל זמיר משנת 1993 עם דיבוב הסרט ״פו הדב ועץ הדבש״ (בהמשך דובבו עוד שני סרטונים שלאחריהם אוגדו כל שלושת הדיבובים בסרט ״הרפתקאותיו של פו הדב״ שהופץ במקור באנגלית ב-1977 והוצא למכירה עברית ב-1997 שכולל את כל שלושת הסרטונים) עד לשנת 1999 בסרט ״פו הדב ההרפתקה הגדולה ביותר״ לאחר מכן הוחלף יובל זמיר, והתפקיד הועבר לסער בדישי, שמדבב את פו הדב מהסרט ״טיגר: הסרט״ עד היום. "פו הדב" - הספר המקורי. מדיה וקבצים בנושא פו הדב בוויקישיתוף פו הדוב (דמות פיקטיבית), דף שער בספרייה הלאומית פו הדב, ברשת החברתית פייסבוק
STS-81

STS-81 הייתה משימתה ה-18 של מעבורת החלל אטלנטיס, משימת המעבורות השביעית במסגרת תוכנית מיר ומעבורות החלל ומשימת העגינה החמישית במיר. המשימה שוגרה ב-12 בינואר 1997 מ-LC-39B ממרכז החלל קנדי ונחתה ב-22 בינואר 1997 גם כן במרכז קנדי. המעבורת נשאה עימה אל התחנה אספקה ואת האסטרונאוט ג'רי ליננג'ר, שהחליף את האסטרונאוט ג'ון בלאהה, שחזר לכדור הארץ על גבי המעבורת לאחר שהייה בת 4 חודשים במיר. מפקד המשימה - ארצות הברית מייקל בייקר טייס - ארצות הברית ברנט ג'ט מומחה משימה 1 - ארצות הברית פיט וויסוף מומחה משימה 2 - ארצות הברית ג'ון גרנספלד מומחה משימה 3 - ארצות הברית מרשה אייווינס מומחה משימה 4 - ארצות הברית ג'רי ליננג'ר (בהמראה - נשאר במיר) / ארצות הברית ג'ון בלאהה (בנחיתה - חזר ממיר) השיגור בוצע ב-12 בינואר 1997 מכן שיגור 39B במרכז החלל קנדי. ב-14 בינואר המעבורת עגנה בתחנת החלל מיר. בתחנת החלל כבר היה צוות של 3 אנשים כולל ג'ון בלאהה. הצוות המשותף של 9 אנשים החל בביצוע ניסויים משותפים לפי תוכנית. כמו כן מהמעבורת הועברו כ-2,710 ק"ג אספקה וציוד. המעבורת כללה מתקן כפול של SPACEHAB לביצוע ניסויים. במהלך המשימה בוצעו ניסויים בתחום מדעי כדור הארץ, ביולוגיה חקר חוסר כבידה ועוד. ב-19 בינואר מעבורת נותקה מתחנת החלל. למעבורת עבר ג'ון בלאהה והוא חזר לכדור הארץ, ג'רי ליננג'ר נותר בתחנת החלל. הוא חזר בSTS-84 במאי 1997. המעבורת החזירה לכדור הארץ 570 ק"ג של ציוד וממצאים של מחקרים שבוצעו. המעבורת נחתה במסלול נחיתה מס' 33 במרכז החלל קנדי. תוכנית מיר ומעבורות החלל משימות מעבורות החלל מדיה וקבצים בנושא STS-81 בוויקישיתוף סיכום המשימה באתר נאס"א תיאור המשימה דיווח לעיתונות סרטון על המשימה
הסתערות

הסתערות היא אופן תנועה קרבית שעיקרה תקיפה פנים-אל-פנים של מערך הגנתי של האויב בשלב האחרון של התנועה על היעד. המונח מתאר תנועת חי"ר בשילוב אש או זינוק מתפרץ של כוח מאחורי מחסות אל היעד. בהסתערות רכובה נעים הכוחות על גבי רכב קרבי (טנקים, או חיל פרשים בעבר). . עד פיתוח הנשק האוטומטי בוצעה הסתערות חי"ר בקבוצות גדולות, בדרך כלל תוך השמעת זעקות ורעשים למטרת הפחדה, כאשר בסופה בא קרב פנים אל פנים בנשק קר (סכין, כידון רובה) מול לוחמי הצד שכנגד. צורת הלחימה של האבירים בימי הביניים כללה הסתערות של פרשים כבדים כגוש מלוכד לעבר האויב במטרה למוטט את שורותיו. פקודת ההסתערות ניתנה באופן מסורתי באמצעות תקיעה בחצוצרה. פיתוח הנשק האוטומטי בשימוש הצד המגן גרם לסיכון רב לחיילי הכוח המסתער ולפיכך פותחה בין מלחמת העולם הראשונה למלחמת העולם השנייה דוקטרינה חדשה להסתערות חי"ר. הדוקטרינה התפתחה כבר בשלהי מלחמת העולם הראשונה על ידי חיילי הסער של צבא הקיסרות הגרמנית שפיתחו אותה על מנת לכבוש חפירות. לפי הדוקטרינה המודרנית מתבצעת ההסתערות בחוליות קטנות, של מספר קטן של חיילים (מרמת המחלקה ועד רמת הפרט הבודד). החוליות "מדלגות" בין מחסות במגמת תנועה קדימה אל מול פני האויב, תוך הפעלת ירי אל היעד תוך כדי תנועה. התנועה יכולה להיות מהירה או בזחילה איטית, לפי תנאי השטח, המיגון של היעד, כוח האש שלו ומידת דיוקה. חוליות שאינן מדלגות, מתמקמות מאחורי מחסות בשטח ומחפות על חבריהן באש רצופה אל היעד. על מפקד הכוח למקם עצמו בנקודה היעילה ביותר לפיקוד ושליטה בכוחותיו. הסתערות אל מול אש חיה מנוגדת לאינסטינקט הטבעי ועל כן מאומנים חיילים חי"ר בעיקר בהתגברות על פחד זה באמצעות תרגולות שיכשירו אותם למשימת ההסתערות. העבר זמנה של הסתערות הכידונים?, מערכות 30 (1945) עמוד 97 לוטננט קולונל פראד ווקר, הסתערות על עמדה מבוצרת, מערכות 58 (1949) עמ' 22-28 לוטננט קולונל פראד ווקר, הסתערות על מערך-עמדות מבוצר, מערכות 59 (1949) עמ' 74 אביחי רונצקי, המניע הנפשי להסתערות בקרב, "מערכות", גיליון 433, אוקטובר 2008, עמ' 65-62 מבוסס על ההגדרות המתאימות במילון למונחי צה"ל, אג"ם/תוה"ד 2003